Tiesas (sestā palāta) 2023. gada 6. marta rīkojums – Deutsche Bank (Aizliegta vienošanās – Euro procentu likmju atvasinātie instrumenti)
(apvienotās lietas C‑198/22 un C‑199/22)
Lūgums sniegt prejudiciālu nolēmumu – Tiesas Reglamenta 99. pants – LESD 101. pants – Direktīva 2014/104/ES – 10. pants – Piemērojamība laikā – Zaudējumu atlīdzināšanas prasības par Eiropas Savienības konkurences tiesību pārkāpumiem – Noilguma termiņš – Pārkāpums, kas izdarīts pirms direktīvas stāšanās spēkā – Patērētāju tiesību aizsardzība
1.      Konkurence – Prasības atlīdzināt kaitējumu sakarā ar konkurences tiesību normu pārkāpumu – Direktīva 2014/104 – Pārkāpums, kas beidzies pirms direktīvas stāšanās spēkā – Prasības atlīdzināt kaitējumu noilguma termiņš – Sākumpunkta noteikšana – Valsts tiesību piemērojamība – Robežas – Efektivitātes principa ievērošana – Noilguma termiņš, kas var sākties tikai pēc pārkāpuma beigām un pēc tam, kad cietusī persona ir uzzinājusi nepieciešamo informāciju prasības celšanai – Cietušās personas patērētāja statuss – Ietekmes neesamība
(LESD 101. pants; Eiropas Parlamenta un Padomes Direktīva 2014/104)
(skat. 33.–52. punktu, rezolutīvās daļas 1) punktu)
2.      Konkurence – Prasības atlīdzināt kaitējumu sakarā ar konkurences tiesību normu pārkāpumu – Direktīva 2014/104 – Piemērošana laikā – Materiālās tiesību normas – Transponējoša valsts regulējuma piemērošanas ar atpakaļejošu spēku aizliegums – Tiesību normas, kas nav materiālas – Aizliegums piemērot transponējošu valsts regulējumu prasībām, kas celtas pirms 2014. gada 26. decembra
(Eiropas Parlamenta un Padomes Direktīvas 2014/104 22. pants)
(skat. 58.–61. punktu)
3.      Konkurence – Prasības atlīdzināt kaitējumu sakarā ar konkurences tiesību normu pārkāpumu – Direktīva 2014/104 – Piemērošana laikā – Tiesību norma, kurā ir paredzēts minimālais piecu gadu noilguma termiņš prasībām atlīdzināt kaitējumu – Materiālā tiesību norma – Transponējoša valsts regulējuma piemērošanas ar atpakaļejošu spēku aizliegums
(Eiropas Parlamenta un Padomes Direktīvas 2014/104 10. un 22. pants)
(skat. 63.–60., 72. punktu, rezolutīvās daļas 2) punktu)
4.      Iestāžu akti – Direktīvas – Dalībvalstu īstenota izpilde – Vajadzība nodrošināt direktīvu efektivitāti – Valsts tiesu pienākumi – Atbilstīgas interpretācijas pienākums – Apjoms – Valsts tiesību contra legem interpretācija – Izslēgšana
(LES 4. panta 3. punkts; LESD 288. pants)
(skat. 71. punktu)
Rezolutīvā daļa
1)
LESD 101. pants un efektivitātes princips ir jāinterpretē tādējādi, ka tie pieļauj tādu valsts tiesisko regulējumu, kā tas interpretēts valsts judikatūrā, saskaņā ar kuru noilguma termiņš, kas piemērojams zaudējumu atlīdzināšanas prasībai par Eiropas Savienības konkurences tiesību pārkāpumu, kuru vēlas celt patērētājs, sāk tecējumu no dienas, kad Eiropas Savienības Oficiālajā Vēstnesī publicēts Eiropas Komisijas galīgā lēmuma, ar kuru konstatēts šis pārkāpums, kopsavilkums, jo saprātīgi var uzskatīt, ka šīs publikācijas dienā aizskartajai personai ir kļuvusi zināma nepieciešamā informācija, kas tai ļauj celt savu zaudējumu atlīdzināšanas prasību.
2)
Eiropas Parlamenta un Padomes Direktīvas 2014/104/ES (2014. gada 26. novembris) par atsevišķiem noteikumiem, kuri valstu tiesībās reglamentē zaudējumu atlīdzināšanas prasības par dalībvalstu un Eiropas Savienības konkurences tiesību pārkāpumiem 10. panta 3. punkts ir jāinterpretē tādējādi, ka tas ir piemērojams laikā attiecībā uz tādu zaudējumu atlīdzināšanas prasību par konkurences tiesību pārkāpumu, kas, lai gan attiecas uz pārkāpumu, kurš noticis pirms šīs direktīvas stāšanās spēkā, tomēr ir celta pēc tam, kad stājušās spēkā tiesību normas, ar kurām šī direktīva transponēta valsts tiesībās, ja vien šai prasībai piemērojamais noilguma termiņš nav beidzies pirms minētās direktīvas transponēšanas termiņa beigām.